La campanya Anem al Teatre regresa a Catarroja per a transmetre cultura a l’alumnat del poble
21 maig 2021

L'Ajuntament de Catarroja ha posat en marxa la 33 edició de la campanya Anem al Teatre. La iniciativa cultural que acosta l'art interpretatiu a l'alumnat de col·legis i instituts del nostre municipi ha adaptat enguany el seu format celebrant-se en els mateixos centres educatius, traslladant, d'aquesta manera, l'art a un nou escenari.

“La cultura és un dels sectors que més s'ha vist afectada per l'actual situació i en aquesta mateixa línia la ciutadania més jove del poble, que en una certa mesura ha perdut el contacte que li proporcionaven activitats com Anem al Teatre. La nostra aposta ha de ser continuar recuperant accions i proporcionar alternatives segures a l'alumnat del municipi”, explica José Antonio Cuberos, regidor d'Escolarització.

La companyia Tramant Teatre ha sigut l'encarregada de posar en marxa aquesta campanya a Catarroja. D'aquesta manera, ha preparat dos espectacles, adaptant-los als diferents nivells: «Els colors de l'Arc de Sant Martí» per als més menuts i «La tremenda història de Lolo» per a Primària i 1r Cicle d'ESO. La 33 edició de Anem al Teatre ja està en marxa i finalitzarà el pròxim 3 de juny.